ທ່ານ ພອມ​ພຽວ ກ່າວ​ປ້ອງ​ກັນ​ ການ​ສັງ​ຫານ ​ນາຍ​ພົນ ອີ​ຣ່ານ, ໂດຍ​ເວົ້າ​ວ່າ ທ່ານເປັນ​ຜູ້​ສະ​ເໜີທ່ານ ທ​ຣຳ ເອງ
ການ​ແນ​ເປົ້າ​ສັງ​ຫານ​ນາຍ​ພົນ​ລະ​ດັນ​ສູງ​ຂອງ ອີ​ຣ່ານ ໄດ້​ກະ​ຕຸ້ນໃຫ້​ຄວາມ​ເຄັ່ງ​ຕຶງ​ໃນ​ພາກຕາ​ເວັນ​ອອກ​ກາງ​ທະ​ວີ​ແຮງ​ຂຶ້ນ.
ສະຫະລັດ ກຳລັງວາງມາດຕະການລົງໂທດໃໝ່ຕໍ່ບັນດາບໍລິສັດ ແລະ ເຈົ້າໜ້າທີ່ອາວຸໂສ 8 ຄົນຂອງ ອີຣ່ານ, ເພື່ອເປັນການຕອບໂຕ້ ຕໍ່ການໂຈມຕີດ້ວຍລູກສອນໄຟຂອງ ອີຣ່ານ ຕໍ່ຖານທັບຕ່າງໆທີ່ມີກອງກຳລັງ ສະຫະລັດ ພັກເຊົາຢູ່ໃນປະເທດ ອີຣັກ ໃນການຖືກກົດດັນໂດຍບັນດານັກຂ່າວຢູ່ທຳນຽບຂາວ ກ່ຽວກັບ ເຫດຜົນຂອງ ອາເມຣິກາ ທີ່ແນເປົ້າໃສ່ການສັງຫານນາຍພົນລະດັບສູງຂອງ ອີຣ່ານ ເມື່ອອາທິດທີ່ຜ່ານມານັ້ນ, ລັດຖະມົນຕີການຕ່າງປະເທດ ທ່ານ ໄມຄ໌ ພອມພຽວ ໄດ້ຢືນຢັດວ່າ ນາຍພົນ ກາສເຊັມ ໂຊເລມານີ ແມ່ນກຳລັງວາງແຜນໂຈມຕີໃສ່ສະຖານທີ່ຕ່າງໆຂອງ ສະຫະລັດ ລວມທັງ ສະຖາທູດ ອາເມຣິກາ ທ່ານ ພອມພຽວ ພົບວ່າ ທ່ານໄດ້ຕົກຢູ່ຕໍ່ໜ້າ ແລະ ໃຈກາງວິກິດການພາກຕາເວັນອອກກາງ ໃນປັດຈຸບັນນີ້, ໃນຖານະເປັນທີ່ປຶກສາດ້ານຄວາມປອດໄພທີ່ມີອຳນາດ ແລະ ອິດທິພົນຫຼາຍທີ່ສຸດ ຂອງປະທານາທິບໍດີ ດໍໂນລ ທຣຳ ນັກຂ່າວການທູດຂອງ ວີໂອເອ ຊິນດີ ເຊນ ມີລາຍງານຈາກກະຊວງການຕ່າງປະເທດ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ການແນເປົ້າສັງຫານນາຍພົນລະດັນສູງຂອງ ອີຣ່ານ ໄດ້ກະຕຸ້ນໃຫ້ຄວາມເຄັ່ງຕຶງໃນພາກຕາເວັນອອກກາງທະວີແຮງຂຶ້ນ ແລະ ເຮັດໃຫ້ ສະຫະລັດ ແລະ ອີຣ່ານ ມີຄວາມສ່ຽງໃນການຫຍັບເຂົ້າໃກ້ການເຮັດສົງຄາມກັນ ຢູ່ທຳນຽບຂາວໃນວັນສຸກທີ່ຜ່ານມາ, ລັດຖະມົນຕີການຕ່າງປະເທດ ທ່ານ ໄມຄ໌ ພອມພຽວ ໄດ້ຖືກກົດດັນໂດຍສື່ມວນຊົນອີກຄັ້ງນຶ່ງ ເພື່ອໃຫ້ອະທິບາຍວ່າເປັນຫຍັງປະທານາທິບໍດີ ດໍໂນລ ທຣຳ ຈຶ່ງສັ່ງໃຫ້ຂ້ານາຍພົນ ອີຣ່ານ ທ່ານ ພອມພຽວ ໄດ້ກ່າວປ້ອງກັນການໂຈມຕີດັ່ງກ່າວ, ໂດຍຢືນຢັນວ່າ ສະຫະລັດ ແມ່ນກຳລັງປະເຊີນກັບ “ໄພຂົ່ມຂູ່ທີ່ໃກ້ຈະເກີດຂຶ້ນ ” ທ່ານ ໄມຄ໌ ພອມພຽວ ກ່າວວ່າ “ຂ້າພະເຈົ້າບໍ່ຮູ້ແນ່ນອນວ່າແມ່ນນາທີໃດແທ້, ເຈົ້າຈະບໍ່ຮູ້ແນ່ນອນວ່າມັນຈະເກີດຂຶ້ນມື້ໃດ, ແຕ່ມັນເຫັນໄດ້ຢ່າງຊັດເຈນວ່າ, ທ່ານ ກາສເຊັມ ໂຊເລມານີ ເອງແມ່ນໄດ້ວາງແຜນໃນຕ່າງປະເທດ, ທຳການໂຈມຕີຢ່າງກວ້າງຂວາງຕໍ່ຜົນປະໂຫຍດຂອງ ອາເມຣິກາ, ແລະ ການໂຈມຕີທີ່ວ່ານັ້ນກໍໃກ້ຈະເກີດ ” ທ່ານ ພອມພຽວ ຍັງໄດ້ກ່າວອີກວ່າ ທ່ານ ແລະ ທີ່ປຶກສາອາວຸໂສຄົນອື່ນໆໄດ້ແນະນຳການໂຈມຕີທ່ານ ໂຊເລມານີ ຕໍ່ທ່ານ ທຣຳ, ໂດຍເວົ້າວ່າ ມັນຈະເປັນ “ການບໍ່ເອົາໃຈໃສ່ ທີ່ສົມຄວນໄດ້ຮັບການຕິຕຽນ” ຖ້າບໍ່ແນະນຳມັນໄດ້ທ່ານ ທ່ານ ພອມພຽວ ໄດ້ເປັນໂຄສົກຂອງລັດຖະບານທ່ານ ທຣຳ ນັບຕັ້ງແຕ່ສັງຫານນັ້ນໄດ້ເກີດຂຶ້ນ, ດ້ວຍການປາກົດຕົວໃນສື່ມວນຊົນຫຼາຍກວ່າລັດຖະມົນຕີປ້ອງກັນປະເທດ ທ່ານ ມາກ ເອັສເປີ ຜູ້ຊ່ຽວຊານດ້ານນະໂຍບາຍຕ່າງປະເທດທີ່ສຳຄັນຈຳນວນນຶ່ງເວົ້າວ່າ ທ່ານ ພອມພຽວ ໄດ້ເປັນແຮງກະຕຸ້ນຢູ່ເບື້ອງຫຼັງຄວາມເຄັ່ງຕຶງທາງທະຫານຂອງ ສະຫະລັດ ຕໍ່ ອີຣ່ານ ທ່ານ ແອຣອນ ເດວິດ ມິລເລີ, ຈາກສະຖາບັນວິໄຈ ນະໂຍບາຍຕ່າງປະເທດ ເພື່ອສັນຕິພາບ ສາກົນ ຄາເນກີ ກ່າວວ່າ “ການລາຍງານທຸກຢ່າງໄດ້ບອກໃຫ້ຮູ້ກ່ຽວກັບມັນ, ສັນຊາດຕະຍານຕ່າງໆຂອງລາວໄດ້ຊີ້ໃຫ້ເຫັນມັນ, ວິໄສທັດທີ່ກະຫາຍສົງຄາມຂອງລາວໄດ້ບົ່ງບອກໃຫ້ເຫັນມັນ ຂ້າພະເຈົ້າບໍ່ຄິດວ່າມັນມີຂໍ້ສົງໄສອັນໃດ ເພາະວ່າຖ້າເຈົ້າເບິ່ງບັນດາທີ່ປຶກສາທີ່ຢູ່ອ້ອມຮອບທ່ານປະທານາທິບໍດີນັ້ນ, ລາວມີອິດທິພົນທີ່ສຸດ ” ທ່ານ ໄມເກິລ ຟັດຈ໌ ຈາກສູນກາງເພື່ອຄວາມກ້າວໜ້າ ອາເມຣິກັນ ກ່າວວ່າ “ສິ່ງທີ່ພວກເຮົາໄດ້ເຫັນແມ່ນ ລັດຖະມົນຕີການຕ່າງປະເທດ ຜູ້ທີ່ໄດ້ມີວິໄສທັດທີ່ຮຸນແຮງຫຼາຍ ແລະ ດຸຮ້າຍຕໍ່ ອີຣ່ານ ຢ້ອນກັບໄປໃນວັນທີ່ທ່ານເປັນສະມາຊິກຂອງລັດຖະສະພາ, ປະກອບກັບເລື່ອງທີ່ບໍ່ຕ້ອງສົງໄສເລີຍວ່າ, ລາວເປັນສະມາຊິກຄະນະລັດຖະມົນຕີ ທີ່ມີອຳນາດທີ່ສຸດ ທີ່ຮັບມືກັບນະໂຍບາຍການຕ່າງປະເທດໃນເວລານີ້, ແລະ ເປັນຜູ້ທີ່ໄດ້ຢູ່ລອດໃນລັດຖະບານທ່ານ ທຣຳ ” ທ່າມກາງການປະທ້ວງໃນນະຄອນຫຼວງ ແບັກແດດ ປະເທດ ອີຣັກ ເມື່ອວັນສຸກທີ່ຜ່ານມາຕໍ່ການແຊກແຊງຂອງ ອີຣ່ານ ແລະ ສະຫະລັດ ນັ້ນ, ນາຍົກລັດຖະມົນຕີຂອງ ອີຣ່ານ ທ່ານ ອາແດລ ອັບດຸລ-ມາດີ ໄດ້ກ່າວວ່າ ທ່ານໄດ້ຂໍໃຫ້ທ່ານ ພອມພຽວ ສົ່ງຄະນະຜູ້ແທນໄປເຮັດວຽກ ກ່ຽວກັບ ກົນໄກສຳລັບການຖອນກອງທະຫານ ສະຫະລັດ ອອກຈາກ ອີຣັກ ເມື່ອຖືກຖາມ ກ່ຽວກັບ ມັນ ທ່ານ ພອມພຽວ ໄດ້ເວົ້າວ່າ ສະຫະລັດ ແມ່ນຍິນດີທີ່ຈະສືບຕໍ່ການສົນທະນາກັບ ອີຣັກ ກ່ຽວກັບ ໂຄງຮ່າງກອງກຳລັງທີ່ເໝາະສົມ, ແລະ ໄດ້ກ່າວວ່າ ສະຫະລັດ ຈະຈັດການເຈລະຈາກັບບັນດາປະເທດພັນທະມິດ ອົງການ NATO ກ່ຽວກັບ ການຂະຫຍາຍບົດບາດສຳລັບພັນທະມິດໃນເຂດຕາເວັນອອກກາງ